ดัชนีเชื่อมั่นนักเศรษฐศาสตร์ต่ำสุดรอบ18เดือน
กรุงเทพโพลล์เผยผลวิจัยนักเศรษฐศาสตร์เชื่อมั่นเศรษฐกิจไทยต่ำสุดในรอบ 18 เดือน แต่เชื่อแนวโน้มปรับตัวดีขึ้นใน3-6เดือนข้างหน้า
30 ม.ค. 2555

กรุงเทพโพลล์เผยผลวิจัยนักเศรษฐศาสตร์เชื่อมั่นเศรษฐกิจไทยต่ำสุดในรอบ 18 เดือน แต่เชื่อแนวโน้มปรับตัวดีขึ้นใน3-6เดือนข้างหน้า
ศูนย์วิจัยมหาวิทยาลัยกรุงเทพ (กรุงเทพโพลล์) เปิดเผยผลสำรวจความเห็นนักเศรษฐศาสตร์จากองค์กรชั้นนำ  32  แห่ง จำนวน 72 คน เรื่อง  “ดัชนีความเชื่อมั่นนักเศรษฐศาสตร์ต่อเศรษฐกิจไทยใน 3-6 เดือนข้างหน้า” โดยเก็บข้อมูลระหว่างวันที่ 17 – 24 ม.ค. ที่ผ่านมา พบว่า
ดัชนีความเชื่อมั่นนักเศรษฐศาสตร์ต่อสถานะเศรษฐกิจไทยในปัจจุบันอยู่ที่ระดับ 28.41  ซึ่งเป็นระดับที่ต่ำกว่า  50 สะท้อนว่า นักเศรษฐศาสตร์เชื่อมั่นว่าเศรษฐกิจไทยในปัจจุบันอยู่ในสถานะอ่อนแอ 
นอกจากนี้  ค่าดัชนีฯ ในระดับดังกล่าวยังเป็นระดับที่ต่ำสุดในรอบ 18 เดือน  อันเป็นผลสืบเนื่องมาจากความเชื่อมั่นในด้านการส่งออกสินค้า  การลงทุนภาคเอกชน  และการท่องเที่ยวจากต่างประเทศ   ที่ลดลงเป็นสำคัญ (ดัชนีฯ เท่ากับ  20.00  20.71  และ 23.24  ตามลำดับ)  
"การปรับตัวลดลงดังกล่าวได้รับผลกระทบจากวิกฤตอุทกภัยที่เกิดขึ้นในช่วงปลายปี 2554 ซึ่งส่งผลกระทบอย่างมากต่อภาคการท่องเที่ยวจากต่างประเทศ  การส่งออกสินค้า  และการลงทุนภาคเอกชน  ขณะที่ในช่วงเดือนมกราคม 55  ก็มีการประกาศเตือนภัยก่อการร้ายของประเทศสหรัฐอเมริกาซึ่งจะส่งผลกระทบต่อการท่องเที่ยวอีกต่อหนึ่ง"ผลวิจัยระบุ
สำหรับดัชนีความเชื่อมั่นนักเศรษฐศาสตร์ต่อเศรษฐกิจไทยในอีก 3 เดือนข้างหน้า พบว่าค่าดัชนีความเชื่อมั่นฯ  อยู่ในระดับ 63.41 และเมื่อมองออกไปในอีก 6 เดือนข้างหน้า  ค่าดัชนีความเชื่อมั่นฯ ก็ยังคงปรับตัวเพิ่มขึ้นสู่ระดับ 72.19 ซึ่งค่าดัชนีฯ ที่ระดับดังกล่าวอยู่ในระดับที่สูงกว่า 50 สะท้อนว่า นักเศรษฐศาสตร์มีความเชื่อมั่นว่าเศรษฐกิจไทยในอีก 3-6 เดือนข้างหน้าจะปรับตัวดีขึ้นเมื่อเปรียบเทียบกับปัจจุบัน  
ทั้งนี้นักเศรษฐศาสตร์เชื่อว่าปัจจัยในการขับเคลื่อนเศรษฐกิจที่สำคัญใน 3-6 เดือนข้างหน้าคือ  การใช้จ่ายและการลงทุนภาครัฐ   การลงทุนภาคเอกชน  ขณะที่ปัจจัยการส่งออกแม้จะส่งผลดีต่อเศรษฐกิจแต่ถือเป็นปัจจัยที่มีบทบาทต่อการขับเคลื่อนน้อยที่สุดเมื่อเทียบกับปัจจัยอื่นๆ อีก 4 ปัจจัย